**ЗАКОН ЗА ЈАВНОТО ОБВИНИТЕЛСТВО**

1. ОСНОВНИ ОДРЕДБИ

**Член 1**

Со овој закон се уредуваат основањето, надлежноста, организацијата, функционирањето и укинувањето на јавното обвинителство, правата и обврските на јавните обвинители и оценувањето на работата на јавните обвинители, основите и постапката за именување и разрешување на Jавниот обвинител на Република Северна Македонија, основите за престанок на функцијата Jавен обвинител на Република Северна Македонија, основите за избор, разрешување и дисциплинска одговорност на јавните обвинители, основите за престанок на функцијата јавен обвинител, како и други прашања во врска со работата на јавното обвинителство.

**Член 2**

Јавното обвинителство е единствен и самостоен државен орган кој ги гони сторителите на кривични дела и на други со закон утврдени казниви дела и врши и други работи утврдени со закон.

**Член 3**

(1)      Јавното обвинителство се организира според принципите на хиерархија и субординација.

(2)      Јавното обвинителство е самостоен државен орган.

(3)      Почитувањето на принципите од ставот (1) на овој член не смее да ја загрози самостојноста и одговорноста на секој јавен обвинител во вршењето на функцијата.

**Член 4**

(1)      Јавното обвинителство ги врши своите функции врз основа на Уставот и законите и меѓународните договори ратификувани во согласност со Уставот.

(2)      Jавното обвинителство во вршењето на своите функции соодветно ги применува и одредбите од Законот за употреба на јазиците.

(3)      Јавното обвинителство во постапувањето ги применува конечните и извршни одлуки на Европскиот суд за човекови права, на Меѓународниот кривичен суд или на друг суд, чијашто надлежност ја признава Република Северна Македонија.

(4)      Јавното обвинителство во постапувањето ги применува ставовите изразени во конечните пресуди на Европскиот суд за човекови права.

**Член 5**

Функцијата на јавното обвинителство ја вршат Јавниот обвинител на Република Северна Македонија и јавните обвинители.

**Член 6**

Функцијата јавен обвинител е неспојлива со вршење на друга јавна функција или професија, освен во случаи определени со закон или со членување во политичка партија или учество во активности на политичка партија.

**Член 7**

(1)      Јавниот обвинител функцијата ја врши законито, непристрасно и објективно, ги почитува и заштитува слободите и правата на човекот и граѓанинот и правата на другите правни субјекти и во рамките на своите надлежности, се грижи за ефикасноста на кривичното гонење.

(2)      Јавниот обвинител во вршењето на функцијата обезбедува еднаквост на граѓаните пред законот независно од раса, боја на кожа, потекло, национална или етничка припадност, пол, род, сексуална ориентација, родов идентитет, припадност на маргинализирана група, јазик, државјанство, социјално потекло, образование, религија или верско уверување, политичко уверување, друго уверување, попреченост, возраст, семејна или брачна состојба, имотен статус, здравствена состојба, лично својство и општествен статус или која било друга основа предвидена со закон или ратификуван меѓународен договор.

(3)      Никој не може да влијае врз законитото, непристрасното и објективното вршење на функцијата на јавното обвинителство.

**Член 8**

(1)      Јавното обвинителство почитувајќи го принципот на презумпција на невиност, правото на приватен живот и достоинство, правото на информирање и слобода на медиумите, правото на правично судење, правото на одбрана, интегритетот, ефикасноста и доверливоста на истрагите, како и принципот на отвореност, ја информира јавноста, за одделни случаи по кои постапува, а кои предизвикуваат поширок интерес во јавноста или се од значење за остварување на неговата функција.

(2)      Јавниот обвинител на Република Северна Македонија, вишиот јавен обвинител, основниот јавен обвинител на Основното јавно обвинителство за гонење на организиран криминал и корупција и основниот јавен обвинител или од нив овластени лица, на јавноста и на средствата за јавно информирање, им обезбедуваат пристап до информациите за состојбата на криминалитетот и други прашања од општо значење од работењето на јавното обвинителство, под услови утврдени со закон.

(3)      Јавниот обвинител на Република Северна Македонија или лице овластено од него може да дозволи увид во уписници и списи на јавното обвинителство кои се архивирани и начинот на вршење на увидот се уредува со правилник донесен од Јавниот обвинител на Република Северна Македонија.

(4) Увидот во архивирани уписници и списи кои содржат класифицирани информации се врши во согласност со закон.

**Член 9**

(1)      Јавното обвинителство има печат во кој е содржан грбот и името Република Северна Македонија, називот на јавното обвинителство и неговото седиште.

(2)      На објектот во кој е сместено јавното обвинителство се истакнуваат знамето на Република Северна Македонија, грбот и името Република Северна Македонија, називот на јавното обвинителство и седиштето на јавното обвинителство.

2. ОРГАНИЗАЦИЈА НА ЈАВНОТО ОБВИНИТЕЛСТВО

**Член 10**

Јавното обвинителство на Република Северна Македонија е организирано како, Државно јавно обвинителство, виши јавни обвинителства, Основно јавно обвинителство за гонење на организиран криминал и корупција и основни јавни обвинителства.

**Член 11**

(1)      Јавно обвинителство се основа за подрачје на суд од соодветен степен, пред кој е надлежно да постапува.

(2)      Државното јавно обвинителство се основа за целата територија на Република Северна Македонија со седиште во Скопје

(3)      Вишо јавно обвинителство се основа за подрачје на апелационен суд .

(4)      Основното јавно обвинителство за гонење на организиран криминал и корупција се основа за целата територија на Република Северна Македонија.

(5)      Основно јавно обвинителство се основа за подрачје на еден или повеќе основни судови.

**Член 12**

Во Република Северна Македонија се основаат следниве основни јавни обвинителства:

1.         Основно јавно обвинителство во Берово за подрачјето на Основниот суд во Берово;

2.         Основно јавно обвинителство во Битола за подрачјето на Основниот суд во Битола;

3.         Основно јавно обвинителство во Велес за подрачјето на Основниот суд во Велес;

4.         Основно јавно обвинителство во Гевгелија за подрачјето на Основниот суд во Гевгелија;

5.         Основно јавно обвинителство во Гостивар за подрачјето на Основниот суд во Гостивар;

6.         Основно јавно обвинителство во Дебар за подрачјето на Основниот суд во Дебар;

7.         Основно јавно обвинителство во Делчево за подрачјето на Основниот суд во Делчево;

8.         Основно јавно обвинителство во Кавадарци за подрачјата на основните судови во Кавадарци и Неготино;

9.         Основно јавно обвинителство во Кичево за подрачјето на Основниот суд во Кичево;

10.     Основно јавно обвинителство во Крива Паланка за подрачјето на Основниот суд во Крива Паланка;

11.     Основно јавно обвинителство во Кочани за подрачјата на основните судови во Кочани и Виница;

12.     Основно јавно обвинителство во Куманово за подрачјата на основните судови во Куманово и Кратово;

13.     Основно јавно обвинителство во Охрид за подрачјето на Основниот суд во Охрид;

14.     Основно јавно обвинителство во Прилеп за подрачјата на основните судови во Прилеп и Крушево;

15.     Основно јавно обвинителство во Радовиш за подрачјето на Основниот суд во Радовиш;

16.     Основно јавно обвинителство во Ресен за подрачјето на Основниот суд во Ресен;

17.     Основно јавно обвинителство во Свети Николе за подрачјето на Основниот суд во Свети Николе;

18.     Основно јавно обвинителство во Скопје за подрачјето на Основниот кривичен суд Скопје;

19.     Основно јавно обвинителство во Струга за подрачјето на Основниот суд во Струга;

20.     Основно јавно обвинителство во Струмица за подрачјето на Основниот суд во Струмица;

21.     Основно јавно обвинителство во Тетово за подрачјето на Основниот суд во Тетово и

22.     Основно јавно обвинителство во Штип за подрачјето на Основниот суд во Штип.

**Член 13**

Во Република Северна Македонија се основаат следниве виши јавни обвинителства:

1.         Вишо јавно обвинителство во Битола за подрачјето на Апелациониот суд во Битола;

2.         Вишо јавно обвинителство во Гостивар за подрачјето на Апелациониот суд во Гостивар;

3.         Вишо јавно обвинителство во Скопје за подрачјето на Апелациониот суд во Скопје и

4.         Вишо јавно обвинителство во Штип за подрачјето на Апелациониот суд во Штип.

**Член 14**

(1)      Во Република Северна Македонија се основа Основно јавно обвинителство за гонење на организиран криминал и корупција.

(2)      Во Основното јавно обвинителство за гонење на организиран криминал и корупција се формира специјализирано одделение за гонење на кривични дела сторени од лица со полициски овластувања и припадници на затворската полиција.

(3) Специјализираното одделение има стручна служба и јавнообвинителски истражители од истражниот центар согласно со овој закон.

(4) Јавните обвинители и раководителот на специјализираното одделение ги распоредува јавниот обвинител на Основното јавно обвинителство за гонење на организиран криминал и корупција, од редот на јавните обвинители од тоа обвинителство, по претходно добиена согласност од Јавниот обвинител на Република Северна Македонија.

**Член 15**

(1)      Во јавно обвинителство со поголем обем на истородни предмети, заради подобра ефикасност и специјализација во работењето на јавното обвинителство, може да се формираат одделенија како внатрешни организациони единици.

(2) Со работата на одделението раководи јавен обвинител определен според годишниот распоред за работа на јавното обвинителство врз основа на потесната специјализација и стручност на јавниот обвинител кој се поставува за раководител на одделението, што подетално се уредува со правилник кој го носи Јавниот обвинител на Република Северна Македонија.

(3)      За подрачјата на судовите кои имаат одделенија за правда за децата, во основните јавни обвинителства се формираат и одделенија за правда за децата.

**Член 16**

(1)      Под услови определени со закон, во Основното јавно обвинителство за гонење на организиран криминал и корупција се формира истражен центар.

(2)      Под услови определени со закон, во основните јавни обвинителства што постапуваат пред судови со проширена надлежност се формира истражен центар.

3. СТРУЧЕН КОЛЕГИУМ

**Член 17**

(1)      Стручниот колегиум (во натамошниот текст: колегиум) е постојано стручно и советодавно тело во остварување на функцијата на јавниот обвинител во јавните обвинителства со најмалку три јавни обвинители.

(2)      Колегиумот го сочинуваат јавниот обвинител на јавното обвинителство и јавните обвинители во јавното обвинителство.

(3)      Колегиумот работи на седници.

(4) Седниците ги свикува јавниот обвинител на јавното обвинителство по сопствена иницијатива, а може и по иницијатива на друг јавен обвинител.

**Член 18**

Колегиумот може полноважно да расправа и да дава предлози, мислења, забелешки и сугестии по одредени прашања ако бидат присутни повеќе од половината од вкупниот број на јавни обвинители.

**Член 19**

(1) Колегиумот расправа и дава предлози, мислења, забелешки и сугестии на јавниот обвинител за:

-   Програмата за работа, годишниот план за работа и распоредот на работата на јавните обвинители,

-   конкретни правни прашања што се наметнале во текот на работењето, мислења по нацрт или предлог на закон или друг пропис,

-   планот и методот за преглед на работата на јавните обвинителства,

-   начелни ставови по прашања за единствена примена на законите и другите прописи,

-   политиката на гонење и казнување,

-   прашањата од проучувањето на општествените појави од интерес за остварување на функцијата на јавниот обвинител,

-   предмети по кои јавното обвинителство поведува постапка пред Уставниот суд на Република Северна Македонија,

-   организациски и други прашања во остварување на јавнообвинителската функција,

-   други работи утврдени со закон.

(2) Колегиумот избира член на комисија за утврдување на одговорност на јавниот обвинител во вршење на јавнообвинителската функција согласно правилник донесен од страна на Јавниот обвинител на Република Северна Македонија.

**Член 20**

(1)      Државното обвинителство на Република Северна Македонија по потреба одржува колегиум во проширен состав со виши јавни обвинители, основниот јавен обвинител на Основното јавно обвинителство за гонење на организиран криминал и корупција и основен јавен обвинител на основно јавно обвинителство, за прашања поврзани со остварување на јавнообвинителската функција и други прашања од надлежност на јавното обвинителство.

(2)      Вишите јавни обвинителства по потреба одржуваат колегиум во проширен состав со одделни јавни обвинители од основните јавни обвинителства, доколку се расправа за прашања поврзани со остварување на нивната јавнообвинителска функција.

**Член 21**

На седницата на колегиумот на која се расправа за стручни прашања може да присуствуваат јавнообвинителски советници и соработници.

**Член 22**

(1) Предлозите, мислењата, забелешките и сугестиите на колегиумот ќе се сметаат за усвоени ако се прифатени од мнозинството од присутните јавни обвинители.

(2) Доколку јавниот обвинител кој постапува по конкретен предмет не се согласува со усвоените предлози, мислења, забелешки и сугестии на колегиумот, предметот може да се додели на друг јавен обвинител.

4. ВРШЕЊЕ НА ФУНКЦИЈАТА НА ЈАВНОТО ОБВИНИТЕЛСТВО

**Член 23**

(1)      Функцијата на јавното обвинителство во Државното обвинителство на Република Северна Македонија ја врши Јавниот обвинител на Република Северна Македонија и јавните обвинители во тоа обвинителство.

(2)      Функцијата на јавното обвинителство во вишото јавно обвинителство ја врши виш јавен обвинител на вишото јавно обвинителство и јавни обвинители во тоа обвинителство.

(3)      Функцијата на јавното обвинителство во Основното јавно обвинителство за гонење на организиран криминал и корупција ја врши основен јавен обвинител на Основното јавно обвинителство за гонење на организиран криминал и корупција и јавни обвинители во тоа обвинителство.

(4)      Функцијата на јавното обвинителство во основното јавно обвинителство ја врши основен јавен обвинител на основното јавно обвинителство и јавни обвинители во тоа обвинителство.

(5)      Јавниот обвинител на Република Северна Македонија по сопствена оцена или на барање на јавен обвинител на јавно обвинителство, може да овласти јавен обвинител во друго јавно обвинителство да презема определени дејствија заради побрзо и поефикасно извршување на дејствијата.

**Член 24**

(1)      Јавно обвинителство се основа и укинува со закон.

(2)      Вo случај на укинување или реорганизирање на јавно обвинителство, Советот на јавни обвинители на Република Северна Македонија ќе го распореди јавниот обвинител од тоа јавно обвинителство во друго јавно обвинителство од ист или понизок степен, при што тој ги задржува истите права од работен однос.

(3)      Јавниот обвинител на Република Северна Македонија ќе ги распореди вработените од јавното обвинителство кое се укинува во другите јавни обвинителства на соодветни работни места, со истиот статус на работниот однос.

(4)      Во случај на укинување на јавно обвинителство, наредбите и решенијата за ангажирање на истражители во тоа обвинителство, престануваат да важат и истражителите се враќаат во институцијата од која се упатени во јавното обвинителство или се прераспределуваат во друг истражен центар.

(5)      Финансиските средства, преземените обврски, договорите и побарувањата и целокупниот недвижен и подвижен имот од јавното обвинителство кое се укинува преминуваат на Државното обвинителство на Република Северна Македонија.

**Член 25**

(1)      Јавниот обвинител на Република Северна Македонија, вишиот јавен обвинител на вишо јавно обвинителство, основниот јавен обвинител на Основното јавно обвинителство за гонење на организиран криминал и корупција и основниот јавен обвинител на основно јавно обвинителство ги претставуваат јавните обвинителства, раководат со нивната работа, ги вршат правата и обврските определени со закон и донесуваат годишен распоред за работа најдоцна до средината на декември во тековната година за следната календарска година.

(2)      Јавниот обвинител на Република Северна Македонија, вишиот јавен обвинител на вишо јавно обвинителство, основниот јавен обвинител на Основното јавно обвинителство за гонење на организиран криминал и корупција и основниот јавен обвинител на основно јавно обвинителство за време на нивно отсуство ги заменува јавен обвинител од тоа обвинителство, што тие ќе го определат со годишниот распоред за работа.

(3)      Ако на јавниот обвинител на јавното обвинителство му е истечен мандатот, му престанала функцијата, е оддалечен од вршењето на функцијата или е разрешен, Советот на јавни обвинители на Република Северна Македонија со одлука донесена од мнозинство гласови од вкупниот број членови на Советот, определува јавен обвинител од редот на јавните обвинители во тоа јавно обвинителство,  кој ќе ја врши должноста до изборот на јавен обвинител на тоа јавно обвинителство, но не подолго од шест месеци, а кој ги исполнува условите за јавен обвинител на тоа обвинителство.

(4)      Ако на Јавниот обвинител на Република Северна Македонија му престане функцијата или е разрешен од функција, Советот на јавни обвинители на Република Северна Македонија веднаш, а најдоцна во рок од 3 дена, од редот на јавните обвинители во Државното обвинителство на Република Северна Македонија определува јавен обвинител што ќе ја врши функцијата до именувањето на Јавен обвинител на Република Северна Македонија, но не подолго од шест месеци.

**Член 26**

(1)      Поради зголемен обем на  работа  или  поради  намалување  на  заостаток од нерешени  предмети, Јавниот обвинител на Република Северна Македонија може времено да упати јавен обвинител во друго јавно обвинителство најмногу за период до една година.

(2)      Јавниот обвинител кој е упатен во друго јавно обвинителство има право на жалба во рок од 3 дена од приемот на решението за упатување до Советот на јавни обвинители на Република Северна Македонија.

(3) Советот на јавни обвинители во рок од 3 дена од приемот на жалбата е должен да одлучи по жалбата и неговата одлука е конечна.

(4)      Јавниот обвинител не може да биде упатен во друго јавно обвинителство без негова согласност повеќе од еднаш во пет години.

(5)      При времено упатување на јавниот обвинител во друго јавно обвинителство, висината на платата не може да му биде намалена.

(6)      Основниот јавен обвинител на Основното јавно обвинителство за гонење на организиран криминал и корупција и јавните обвинители во Основното јавно обвинителство за гонење на организиран криминал и корупција не можат да бидат упатени во друго јавно обвинителство.

**Член 27**

(1)      Јавниот обвинител на Република Северна Македонија е одговорен за општите состојби во врска со организирањето и извршувањето на функциите на јавното обвинителство и за својата работа и за работата на јавното обвинителство одговара пред Собранието на Република Северна Македонија.

(2)      Јавните обвинители во Државното обвинителство на Република Северна Македонија за својата работа одговараат пред Јавниот обвинител на Република Северна Македонија и пред Советот на јавни обвинители.

(3)      Вишиот јавен обвинител за својата работа одговара пред Јавниот обвинител на Република Северна Македонија и пред Советот на јавни обвинители, а јавните обвинители во вишо јавно обвинителство за својата работа одговараат пред Јавниот обвинител на Република Северна Македонија, вишиот јавен обвинител и пред Советот на јавни обвинители.

(4)      Основниот јавен обвинител на Основното јавно обвинителство за гонење на организиран криминал и корупција за својата работа одговара пред Јавниот обвинител на Република Северна Македонија и пред Советот на јавни обвинители, а јавните обвинители во Основното јавно обвинителство за гонење на организиран криминал и корупција за својата работа одговараат пред Јавниот обвинител на Република Северна Македонија, јавниот обвинител на тоа јавно обвинителство и пред Советот на јавни обвинители.

(5)      Основниот јавен обвинител за својата работа одговара пред Јавниот обвинител на Република Северна Македонија, вишиот јавен обвинител и пред Советот на јавни обвинители, а јавните обвинители во основно јавно обвинителство за својата работа одговараат пред Јавниот обвинител на Република Северна Македонија, вишиот јавен обвинител, основниот јавен обвинител и пред Советот на јавни обвинители.

**Член 28**

(1) Надзорот над целокупното работење на јавното обвинителство се врши согласно годишен план кој го донесува Јавниот обвинител на Република Северна Македонија.

(2) Надзорот над целокупното работење на јавното обвинителство го опфаќа надзорот над законитото и навремено извршување на јавнообвинителската функција и надзорот над управното работење.

(3) Надзорот може да биде редовен и вонреден.

(4) Редовниот надзор се врши најмалку два пати во годината.

(5) Вонреден надзор се врши доколку одредени околности упатуваат на постоење незаконито и ненавремено постапување.

(6) Надзор над основните јавни обвинителства вршат Вишите јавни обвинителства и Државното обвинителство на Република Северна Македонија.

(7) Надзор над Вишите јавни обвинителства и Основното јавно обвинителство за гонење на организиран криминал и корупција врши Државното обвинителство на Република Северна Македонија.

(8) Надзор над работата на Државното обвинителство на Република Северна Македонија врши Јавниот обвинител на Република Северна Македонија.

(9) За извршениот надзор се изготвува писмен извештај кој содржи констатации по однос на целокупното работење на јавното обвинителство, за конкретно постапување по предметите и препораки за подобрување на работата и постапувањето.

(10) Начинот на вршење на надзорот се утврдува со правилник кој го донесува Советот на јавните обвинители на Република Северна Македонија по предлог на Јавниот обвинител на Република Северна Македонија.

(11) Советот на јавните обвинители ја следи примената на правилникот од став 10 на овој член.

**Член 29**

(1) Внатрешната организација и начинот на работење на jавните обвинителства, организационите единици во Јавното обвинителство, постапувањето на jавните обвинители пред надлежните судови, водењето на уписниците и помошните книги, постапувањето со списите, водењето на статистика и евиденција, како и други прашања во врска со внатрешното работење на Јавното обвинителство се уредуваат со подзаконски акти со кои се уредува внатрешното работење.

(2) Прописите за внатрешното работење на јавните обвинителства ги донесува Јавниот обвинител на Република Северна Македонија.

(3) Прописите за внатрешно работење на јавните обвинителства од ставот 1 на овој член не смеат да содржат одредби со кои се нарушува самостојноста и одговорноста на јавните обвинители определена во членот 3 од Законот за јавното обвинителство.

5. ПРЕЗЕМАЊЕ НА КРИВИЧНО ГОНЕЊЕ

**Член 30**

(1)      Јавниот обвинител на Република Северна Македонија може да го преземе кривичното гонење и вршењето на одделни работи за кои е надлежен виш јавен обвинител или основен јавен обвинител или да ги овласти да водат постапка по одделни предмети или да вршат определени работи од надлежност на друг јавен обвинител.

(2)      Јавниот обвинител на Република Северна Македонија без согласност на основниот јавен обвинител на Основното јавно обвинителство за гонење на организиран криминал и корупција не може да преземе кривично гонење или вршење на одделни работи за кои е надлежно Основното јавно обвинителство за гонење на организиран криминал и корупција или да овласти друго јавно обвинителство да води постапка по одделни предмети или да врши определени работи од надлежност на Основното јавно обвинителство за гонење на организиран криминал и корупција, освен ако при надзорот од членот 28 став (3) од овој закон се утврди дека јавнообвинителската функција не се врши согласно со роковите утврдени во Законот за кривична постапка или се врши нестручно.

(3)      Виш јавен обвинител може да го преземе кривичното гонење и вршењето на одделни работи за кои е надлежен јавен обвинител во основно јавно обвинителство од подрачјето на тоа вишо јавно обвинителство или да овласти јавен обвинител во основно јавно обвинителство од подрачјето на тоа вишо јавно обвинителство да води постапка по одделни предмети или да врши определени работи од надлежност на друг основен јавен обвинител од подрачјето на тоа вишо јавно обвинителство.

(4)      Дејствијата од ставовите (1) и (3) на овој член може да се преземат во случај кога јавниот обвинител непрофесионално и нестручно постапува, не ги презема потребните дејствија за покренување и водење на кривична постапка, поради стварни или правни пречки, поради незаконско, ненавремено или немарно вршење на функцијата јавен обвинител, како и поради закани по животот и здравјето на јавниот обвинител и неговото семејство.

(5)      Јавниот обвинител на Република Северна Македонија, односно вишиот јавен обвинител за дејствијата од ставовите (1), (2) и (3) на овој член донесуваат писмена одлука која содржи образложение за преземените дејствија.

6. НАДЛЕЖНОСТ НА ЈАВНОТО ОБВИНИТЕЛСТВО

**Член 31**

(1) Јавното обвинителство постапува во границите на својата стварна и месна надлежност, ако со закон поинаку не е определено.

(2)      Основното јавно обвинителство постапува пред основен суд.

(3)      Вишото јавно обвинителство постапува пред апелационен суд.

(4)      Основното јавно обвинителство за гонење на организиран криминал и корупција постапува пред Основниот кривичен суд Скопје.

(5)       Државното обвинителство на Република Северна Македонија постапува пред Врховниот суд на Република Северна Македонија.

(6)      Јавното обвинителство постапува и пред други органи и други правни лица на своето подрачје кога за тоа е овластено со закон.

(7) Јавен обвинител може да постапува и надвор од својата стварна и месна надлежност од причини на економичност и ефикасност, по одлука на непосредно повисокиот јавен обвинител.

**Член 32**

Основното јавно обвинителство за гонење на организиран криминал и корупција е надлежно да постапува во прв степен за кривични дела за кои е надлежен судот надлежен за судење на дела од областа на дела за организиран криминал и корупција.

**Член 33**

(1) Специјализираното одделение за гонење на кривични дела извршени од лица со полициски овластувања и припадници на затворската полиција е надлежно да постапува:

-             за кривични дела извршени при вршење на службени должности и овластувања од лица кои во моментот на сторување на делото биле лица со полициски овластувања и припадници на затворската полиција,

-             кривични дела извршени надвор од службата со употреба на сериозна закана, сила или средства за присилба што за последица има смрт, тешка телесна повреда, телесна повреда, противправно лишување од слобода, мачење и друго сурово, нечовечно или понижувачко постапување и казнување, доколку со закон е предвидено кривично гонење по службена должност.

(2)      Под лице со полициски овластувања во смисла на ставот (1) на овој член се подразбира полициски службеник, овластено службено лице за безбедност и контраразузнавање со полициски овластувања, припадници на финансиска полиција и шумска полиција, со закон овластени лица на Царинската управа кои работат на откривање на кривични дела и овластени службени лица на Министерство за одбрана кои работат на откривање и истражување на кривични дела.

(3)      Јавниот обвинител во Специјализираното одделение за гонење на кривични дела сторени од лица со полициски овластувања и припадници на затворската полиција, надвор од случаите предвидени во ставот (1) на овој член, по службена должност покренува постапка за оценување на основаноста за употреба на огнено оружје, како и употреба на сила или средства за присилба што има за последица смрт или тешка телесна повреда од лицата од ставот (2) на овој член.

(4)      За случаите од ставот (3) на овој член, јавниот обвинител го известува раководителот на Специјализираното одделение.

(5)      Организационата единица во Министерството за внатрешни работи надлежна за вршење внатрешна контрола и професионални стандарди и другите надлежни органи преземаат дејствија заради иницирање на дисциплинска постапка во врска со делата од ставот (1) на овој член, по одобрение на надлежниот јавен обвинител од Специјализираното одделение за гонење на кривични дела сторени од лица со полициски овластувања и припадници на затворската полиција, согласно со ставот (2) на овој член.

(6)      Јавниот обвинител во Специјализираното одделение за гонење на кривични дела сторени од лица со полициски овластувања и припадници на затворската полиција раководи со претходната постапка и дејствијата ги презема самостојно или преку истражители.

**Член 34**

Јавното обвинителство се грижи за законитоста на мерките и дејствијата преземени во предистражната постапка и врши надзор над почитувањето на човековите права од страна на овластените службени лица од членот 33 став (2) од овој закон.

7.  ОЦЕНУВАЊЕ НА РАБОТАТА НА ЈАВНИТЕ ОБВИНИТЕЛИ

**Член 35**

Следењето на работата на јавен обвинител се врши преку редовно и вонредно оценување.

**Член 36**

(1)      Редовното оценување на работата на јавните обвинители се врши за период од три извештајни години, заклучно со крајот на јуни во тековната година, за работата на јавниот обвинител во претходните три години.

(2)      Доколку јавниот обвинител бил отсутен повеќе од две години, нема да се оценува за тој период.

(3) Периодот на оценување започнува да тече од почеток по враќањето на работа на јавниот обвинител.

(4)      Вонредното оценување на работењето на јавен обвинител се врши во случај кога јавниот обвинител конкурира за избор во повисоко јавно обвинителство, за јавен обвинител на јавно обвинителство, за јавен обвинител во Основното јавно обвинителство за гонење на организиран криминал и корупција или за член на Советот на јавни обвинители на Република Северна Македонија.

(5) Вонредно оценување на работата на јавниот обвинител се врши и во случај на негативна оцена по 1 година од последното оценување.

(6)      Ако јавниот обвинител конкурира за избор во повисоко јавно обвинителство или за јавен обвинител на јавно обвинителство, а е оценет во тековната година во која конкурира за претходната година, во тој случај не се врши негово вонредно оценување.

(5)      Оценка на работата на јавните обвинители во Државното обвинителство во Република Северна Македонија, вишите јавни обвинители на вишите јавни обвинителства и основниот јавен обвинител на Основното јавно обвинителство за гонење на организиран криминал и корупција и на јавниот обвинител именуван, упатен на работа или размена во институции, агенции, тела или канцеларии на Европската Унија или други меѓународни организации, институции, тела, мисии и проекти дава Јавниот обвинител на Република Северна Македонија.

(6)      Оценка на работата на јавните обвинители во вишите јавни обвинителства и на основните јавни обвинители на основните јавни обвинителства дава вишиот јавен обвинител на тоа обвинителство.

(7)      Оценка на работата на јавните обвинители во Основното јавно обвинителство за гонење на организиран криминал и корупција дава основниот јавен обвинител на тоа обвинителство.

(8)      Оценка за работата на јавните обвинители во основните јавни обвинителства дава вишиот јавен обвинител по претходно добиено мислење на основниот јавен обвинител на тоа обвинителство.

(9)      Оцената за работата на јавниот обвинител може да биде позитивна или негативна.

8. КРИТЕРИУМИ ЗА ОЦЕНА

**Член 37**

Критериуми за оцена на работа на јавните обвинители се:

-  стручност и квалитет во одлуките, правните лекови и други писмена,

-  ажурност и ефикасност,

-  непристрасност и совесност,

-  углед и етичност достојни за функцијата,

-  соработка и однос спрема странките и другите вработени во обвинителството,

-  стручно усовршување и стекнување со нови знаења,

-  организаторски способности.

**Член 38**

Стручност и квалитет во одлуките, правните лекови и други писмена значи правилна примена на Уставот и законите на Република Северна Македонија, меѓународните договори ратификувани согласно со Уставот, практиката на Европскиот суд за човекови права и други прописи, правилен однос кон донесувањето и изготвувањето на јавнообвинителските одлуки, нивното застапување, говорничка умешност и вештина и способност за правно аргументирање и резонирање во постапката пред надлежните судови, и чување како тајна она што јавниот обвинител го дознава во вршењето на функцијата.

**Член 39**

Ажурност и ефикасност во работењето значи постапување и одлучување по кривични пријави во законски утврдени рокови, ефикасно спроведување на претходната постапка, застапување на обвинение, присуство на седници пред судот и почитување на законските рокови за поднесување на редовни правни лекови.

**Член 40**

(1)      Совесно работење значи работење согласно со законите и почитување на задолжителните општи писмени упатства, како и почитувањето на роковите.

(2)      Непристрасност значи неселективен пристап во примена на прописите за забрана на дискриминација, објективност и личен интегритет неподлежен на каков било вид влијание и притисоци кои би можеле да влијаат на решавање на предметот и одбивање подароци и донации од оние кои би можеле да влијаат на решавање на предметот или одржување односи на соработка со такви лица.

**Член 41**

Углед и етичност достојни за функцијата, значи достоинственост и авторитет во средината каде јавниот обвинител работи и живее и придржување кон Етичкиот кодекс на јавните обвинители во Република Северна Македонија.

**Член 42**

Соработка и однос спрема странките и другите вработени во обвинителството значи професионален, прецизен и достоинствен однос кон учесниците во постапката, во односите во јавното обвинителство и односите со сите останати органи и организации со кои, согласно со законите, јавниот обвинител е овластен да комуницира и соработува и да го поддржуваат стручното усовршување и професионалното напредување на колегите.

**Член 43**

Стручното усовршување и стекнување со нови знаења значи учество на стручни семинари и работилници во организација на Академијата за судии и јавни обвинители и други организации и асоцијации, учество како едукатор, ментор, предавач, учество во активностите на Здружението на јавните обвинители и лично ангажирање за надградба на сопствениот стручен и интелектуален капацитет, објавување на научни и стручни трудови и слично.

**Член 44**

Организаторски способности значи поседување способности за раководење со јавното обвинителство, со одделенијата во јавното обвинителство, правосудната полиција и креирање на односи за успешно и ефикасно извршување и усовршување на целокупната работа во јавното обвинителство.

9. ПОСТАПКА ЗА ОЦЕНУВАЊЕ

**Член 45**

Оценувањето на работата на јавните обвинители се врши со непосреден увид во предметното постапување, преку месечни извештаи и преку непосреден разговор со јавниот обвинител кој се оценува и на друг начин.

**Член 46**

(1)      Оценката за работата на јавните обвинители се формира врз основа на податоците за следењето на работата и податоците од професионалното досие на јавниот обвинител, кои како критериуми утврдени со овој закон се изразени низ бодови определени со правилник.

(2)      Составен дел на одлуката за оценка е и образец во кој се содржани критериумите утврдени со овој закон по кои е постапувано, кој го пропишува Јавниот обвинител на Република Северна Македонија.

**Член 47**

Со непосреден увид во предметното работење на јавните обвинители се утврдува:

-      бројот на примени кривични пријави, предмети и поднесоци,

-      бројот на решени кривични пријави и предмети во законски предвиден рок,

-      бројот на нерешени кривични пријави и предмети и причините за нивно нерешавање,

-      квалитетот на постапувањето на јавниот обвинител, јавнообвинителските одлуки, придржување кон законските формулации, способност за писмено изразување и јасно и прецизно образложение на одлуките.

**Член 48**

Организаторската способност на јавните обвинители на јавните обвинителства, односно на раководителите на одделенијата во јавните обвинителства, како и нивната способност за градење углед и авторитет на јавното обвинителство и способност за воспоставување и одржување на коректни меѓучовечки односи во истото, се утврдува со увид во уписниците од административно- управен карактер, со непосредно извршен разговор со јавниот обвинител односно раководителот на одделението и други јавни обвинители, увид во извештаите од извршените контроли и надзори над работењето на јавното обвинителство со кое раководи, годишните извештаи за ефикасноста во извршувањето на јавнообвинителската функција и на друг начин.

**Член 49**

Оценувањето на јавните обвинители се врши врз основа на извештаите, чија форма и содржина се утврдува со правилник што го донесува Јавниот обвинител на Република Северна Македонија.

**Член 50**

Начинот на бодување и износот на бодовите по одделни критериуми согласно со членот 46 став (1) од овој закон ќе бидат пропишани со Правилник донесен од Јавниот обвинител на Република Северна Македонија.

10. ПОСТАПКА ЗА ПОВТОРНО ОЦЕНУВАЊЕ

**Член 51**

Примерок од одлуката за оценка на работата на јавниот обвинител се доставува до Советот на јавните обвинители, до јавниот обвинител на кого се однесува оценката и до Јавниот обвинител на Република Северна Македонија.

**Член 52**

Доколку јавниот обвинител е незадоволен од оценката што ја добил, може да поднесе писмен приговор до Советот на јавните обвинители на Република Северна Македонија, во рок од осум дена од денот на приемот на одлуката.

**Член 53**

(1)      Советот на јавните обвинители на Република Северна Македонија во рок од 30 дена од денот на приемот на приговорот е должен да донесе одлука по истиот.

(2)       Советот на јавни обвинители на Република Северна Македонија пред да одлучи може да изврши увид во работата на јавниот обвинител кој го поднел приговорот, да изврши разговор со него или со јавниот обвинител кој ја дал оценката.

(3)      Доколку Советот на јавните обвинители на Република Северна Македонија оцени дека приговорот е основан, донесува одлука со која го оценува јавниот обвинител според постапката и критериумите утврдени со овој закон.

(4)      Одлуката на Советот на јавни обвинители на Република Северна Македонија е конечна.

(5)      Одлуката по изјавениот приговор не може да биде понеповолна од првично дадената оценка.

11. ИЗВЕШТАЈ ЗА РАБОТА

**Член 54**

(1)      Секое јавно обвинителство изготвува годишен извештај за својата работа согласно правилниците за внатрешно работење

(2)      Пониското јавно обвинителство извештајот од ставот (1) на овој член го доставува до непосредно повисокото јавно обвинителство.

(3)      Основното јавно обвинителство за гонење на организиран криминал и корупција извештајот од ставот (1) на овој член го доставува до Државното обвинителство на Република Северна Македонија.

(4)       Државното обвинителство на Република Северна Македонија, изготвува единствен годишен извештај за работата на сите јавни обвинителства.

**Член 55**

(1)      Јавниот обвинител на Република Северна Македонија годишниот извештај за работата на сите јавни обвинителства од членот 54 став (4) од овој закон и за состојбата со криминалитетот во Република Северна Македонија го поднесува до Собранието на Република Северна Македонија до крајот на месец март од тековната за претходната година.

(2)      Извештајот од ставот (1) на овој член Јавниот обвинител на Република Северна Македонија го доставува на разгледување до Советот на јавни обвинители на Република Северна Македонија, а за запознавање го доставува и до Владата на Република Северна Македонија, Врховниот суд на Република Северна Македонија и Министерството за правда.

(3)      Јавниот обвинител на Република Северна Македонија еднаш годишно поднесува извештај за посебни истражни мерки до Собранието на Република Северна Македонија со содржина утврдена со закон.

12. ЗАДОЛЖИТЕЛНИ ОПШТИ ПИСМЕНИ УПАТСТВА

**Член 56**

(1)      Јавниот обвинител на Република Северна Македонија има право да дава образложени задолжителни општи писмени упатства на вишиот јавен обвинител и на обвинителите во вишо јавно обвинителство, на основниот јавен обвинител и обвинителите во Основното јавно обвинителство за гонење на организиран криминал и корупција и на основниот јавен обвинител и на обвинителите во основно јавно обвинителство.

(2)      Виш јавен обвинител има право да дава образложени задолжителни општи писмени упатства на основните јавни обвинители од своето подрачје.

(3)      Упатствата од ставовите (1) и (2) на овој член се однесуваат на преземање на одредени мерки и активности заради заштита на основните права и слободи на човекот и граѓанинот, заштита на јавниот интерес, за поефикасно откривање и гонење на кривични дела и нивните сторители, вложување на правни средства и примена на законите.

(4)      Јавниот обвинител на Република Северна Македонија и вишите јавни обвинители не може да донесуваат задолжителни упатства и насоки кои се однесуваат на работата на конкретни предмети на јавните обвинители.

(5)      За давањето на образложени задолжителни општи писмени упатства од ставот (2) на овој член, вишиот јавен обвинител е должен писмено да го извести Јавниот обвинител на Република Северна Македонија.

13. ДЕЖУРСТВА

**Член 57**

(1)      Заради непрекинато извршување на функцијата, во јавното обвинителство се организираат дежурства на јавните обвинители.

(2)      Распоредот и времетраењето на дежурствата го определува јавниот обвинител на соодветното јавно обвинителство.

(3)      Распоредот и времетраењето на дежурствата во Специјализираното одделение за гонење на кривични дела сторени од лица со полициски овластувања и припадници на затворската полиција ги определува раководителот на Специјализираното одделение за секој започнат месец.

(4)      Правилник за висината на надоместокот за дежурства донесува Јавниот обвинител на Република Северна Македонија.

14. МЕЃУНАРОДНА СОРАБОТКА

**Член 58**

(1)      Јавното обвинителство на Република Северна Македонија во рамките на меѓународните договори ратификувани согласно со Уставот и согласно со Законот за меѓународна соработка во кривичната материја, остварува непосредна соработка со јавни обвинителства и други надлежни органи од другите држави, особено на планот на спречување и гонење на организираниот криминал и други тешки форми на криминал преку непосредна размена на податоци, непосредна соработка, едукација, специјализација на кадри и други форми на соработка.

(2)      Основниот јавен обвинител на Основното јавно обвинителство за гонење на организиран криминал и корупција ќе бара меѓународна правна помош и соработка по прашања кои се во негова надлежност самостојно, согласно со закон и меѓународните договори ратификувани согласно со Уставот.

(3)      Начинот за предлагање, размена и упатување на јавен обвинител во институции, агенции, тела или канцеларии на Европската Унија или други меѓународни организации, институции, тела, мисии и проекти со правилник го пропишува Јавниот обвинител на Република Северна Македонија.

15. ИНИЦИЈАТИВА ЗА ОЦЕНА НА УСТАВНОСТА И ЗАКОНИТОСТА

**Член 59**

(1)      Јавниот обвинител на Република Северна Македонија пред Уставниот суд на Република Северна Македонија поднесува иницијатива за поведување постапка за оценување на согласноста на закон со Уставот и за согласноста на други прописи со Уставот, законите и меѓународните договори ратификувани согласно закон, ако прашањето за уставноста и законитоста се постави во работата на јавното обвинителство.

(2)      Основните јавни обвинителства, вишите јавни обвинителства и Основното јавно обвинителство за гонење на организиран криминал и корупција го известуваат Државното обвинителство на Република Северна Македонија за прашања на уставноста и законитоста во нивната работа.

16.  НАДЛЕЖНОСТИ ВО ДРУГИ ПОСТАПКИ

**Член 60**

Во граѓанската и други судски постапки, како и во управната постапка, јавниот обвинител презема правни дејствија за кои е овластен со закон.

17.  ИМЕНУВАЊЕ И ИЗБОР НА ЈАВНИ ОБВИНИТЕЛИ

**Член 61**

(1) За јавен обвинител може да биде именувано, односно избрано лице кое ги исполнува следниве општи услови:

-   да е државјанин на Република Северна Македонија,

-   активно да го владее македонскиот јазик,

-   да има деловна способност,

-   да има завршени правни студии со стекнати 300 ЕКТС или VII/1 степен на образование од областа на правните науки или нострифицирана диплома од правни студии во странство за стекнати 300 ЕКТС и

-   да има положено правосуден испит во Република Северна Македонија.

(2) При изборот на јавни обвинители се применува принципот на соодветна и правична застапеност на граѓаните кои припаѓаат на сите заедници.

**Член 62**

(1) Посебни услови за избор на Јавен обвинител на Република Северна Македонија, за jавен обвинител во Државното обвинителство на Република Северна Македонија, за виш jавен обвинител на вишо јавно обвинителство, за jавен обвинител во вишо јавно обвинителство, jавен обвинител на Основното јавно обвинителство  за гонење на oрганизиран криминал и корупција, основен jавен обвинител во Основното јавно обвинителство за гонење на oрганизиран криминал и корупција, основен jавен обвинител на основно јавно обвинителство и jавен обвинител во oсновно jавно oбвинителство покрај условите од членот 61 од овој закон се:

-             за Јавен обвинител на Република Северна Македонија може да биде именуван јавен обвинител кој има непрекинат работен стаж од најмалку десет години или судија од областа на кривичното право кој има непрекинат работен стаж од најмалку десет години,

-             за јавен обвинител во Државното обвинителство на Република Северна Македонија може да биде избран јавен обвинител кој има непрекинат работен стаж од најмалку седум години во вишо јавно обвинителство или во Основното јавно обвинителство за гонење на oрганизиран криминал и корупција и кој е оценет со позитивна оценка во последните три години или јавен обвинител кој има непрекинат работен стаж од најмалку петнаесет години во основно јавно обвинителство со проширена надлежност,

-             за виш јавен обвинител на вишо јавно обвинителство може да биде избрано лице кое има непрекинат работен стаж како јавен обвинител од најмалку осум години до моментот на пријавување за именување и кој е оценет со позитивна оценка во последните три години,

-             за јавен обвинител во вишо јавно обвинителство може да биде избрано лице кое има непрекинат работен стаж како јавен обвинител од најмалку пет години до моментот на пријавување за именување и кој е оценет со позитивна оценка во последните три години,

-             за основен јавен обвинител на Основното јавно обвинителство за гонење на организиран криминал и корупција може да биде избрано лице кое има непрекинат работен стаж од најмалку осум години како јавен обвинител до моментот на пријавување за именување и кој е оценет со позитивна оценка во последните три години,

-             за јавен обвинител во Основното јавно обвинителство за гонење на организиран криминал и корупција може да биде избрано лице кое има непрекинат работен стаж од најмалку четири години како јавен обвинител во јавно обвинителство со проширена надлежност или пет години во јавно обвинителство со основна надлежност до моментот на пријавување за именување и кој е оценет со позитивна оценка во последните три години,

-             за основен јавен обвинител на основно јавно обвинителство може да биде избрано лице кое има непрекинат работен стаж од најмалку шест години стаж како јавен обвинител до моментот на пријавување за именување и кој е оценет со позитивна оценка во последните две години,

-             за јавен обвинител во основно јавно обвинителство може да биде избрано лице кое има завршено обука утврдена со Законот за Академијата за судии и јавни обвинители.

(2) По исклучок од условот предвиден во став 1 алинеја 8 на овој член, за јавен обвинител во основно јавно обвинителство може да биде избрано лице кое веќе извршува функција јавен обвинител или судија.

(3)      Ако јавниот обвинител конкурира за избор во повисоко јавно обвинителство или за јавен обвинител на јавно обвинителство, а функцијата му мирувала, ќе се земе предвид последната оценка.

(4) Работниот стаж на јавен обвинител именуван, упатен на работа или размена во институции, агенции, тела или канцеларии на Европската Унија или во други меѓународни организации, институции, тела, мисии и проекти во својство на јавен обвинител се смета за работен стаж во смисла на став (1) од овој член.

(5) Јавен обвинител во основно јавно обвинителство со јавнообвинителски стаж до една година, може да постапува во основното јавно обвинителство во кое е избран само по предмети за кои е пропишана надлежност за постапување на основните судови со основна надлежност.

**Член 63**

(1)      Јавниот обвинител на Република Северна Македонија, по предлог на Владата на Република Северна Македонија, го именува Собранието на Република Северна Македонија за време од шест години со право на повторно именување.

(2)      Јавните обвинители ги избира Советот на јавни обвинители на Република Северна Македонија без ограничување на траење на мандатот под услови и во постапка утврдени со закон.

(3)      Советот на јавни обвинители на Република Северна Македонија дава мислење по предлогот на Владата на Република Северна Македонија за именување и разрешување на Jавниот обвинител на Република Северна Македонија.

**Член 64**

(1) Советот на јавните обвинители е должен да ја извести Владата на Република Северна Македонија за истекот на мандатот на Јавниот обвинител на Република Северна Македонија најдоцна во рок од шест месеци пред истекот на истиот, односно во рок од 8 дена од упразнување на местото.

(2) Собранието на Република Северна Македонија на предлог на Владата на Република Северна Македонија распишува оглас за пријавување кандидати за Jавен обвинител на Република Северна Македонија во „Службен весник на Република Северна Македонија“ и во најмалку два дневни весника од кои еден од весниците што се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик, најдоцна четири месеца пред истекот на мандатот или веднаш, а најдоцна во рок од три дена по упразнувањето на местото.

(3)      Рокот за поднесување на пријавите изнесува 15 дена од денот на објавувањето на огласот во „Службен весник на Република Северна Македонија“ и истите се поднесуваат до Советот на јавните обвинители.

(4) Кандидатите кон пријавата доставуваат и програма за работа и биографија.

(5) Советот на јавни обвинители на Република Северна Македонија во рок од 15 дена од истекот на рокот од ставот (2) од овој член организира јавна седница на која пријавените кандидати, кои ги исполнуваат условите согласно закон, ги презентираат своите програми.

(6) Најмалку 3 дена пред одржување на јавната седница, Советот на јавните обвинители ќе ги објави програмите и биографиите на пријавените кандидати на веб страната на Советот.

(7) Советот на јавните обвинители до Владата најдоцна во рок од 15 дена од одржувањето на јавната седница од став (5) од овој член, ја доставува целата документација на пријавените кандидати и образложено позитивно мислење во писмена форма за пријавените кандидати на огласот што ги исполнуваат условите согласно со закон за кои Советот смета дека успешно би ја извршувале функцијата Јавен обвинител на Република Северна Македонија или известување дека за ниеден од пријавените кандидати не дава позитивно мислење.

(8)      Владата на Република Северна Македонија до Собранието на Република Северна Македонија доставува предлог за именување на Jавен обвинител на Република Северна Македонија од пријавените кандидати за кои Советот на јавни обвинители на Република Северна Македонија дал позитивно мислење. За кандидатот што ќе го предложи Владата за Jавен обвинител на Република Северна Македонија, кон предлогот се доставува и мислењето од Советот на јавни обвинители на Република Северна Македонија.

(9)      Ако Советот на јавни обвинители на Република Северна Македонија не даде позитивно мислење за ниту еден од пријавените кандидати, Владата на Република Северна Македонија не може да утврди предлог за именување на Jавен обвинител на Република Северна Македонија и ќе му предложи на Собранието да го повтори огласот од ставот (1) на овој член.

**Член 65**

(1)      Вишите јавни обвинители на вишите јавни обвинителства и основните јавни обвинителства на основните јавни обвинителства ги избира Советот на јавни обвинители на Република Северна Македонија за време од четири години, од редот на избраните јавни обвинители, со право на повторен избор.

(2)      Јавните обвинители во Основното јавно обвинителство за гонење на организиран криминал и корупција ги избира Советот на јавните обвинители на Република Северна Македонија од редот на избраните јавни обвинители за време од седум години без право на повторен избор.

(3)      Постапката за избор на виш јавен обвинител на вишо јавно обвинителство,  основен јавен обвинител на Основното јавно обвинителство за гонење на организиран криминал и корупција и основен јавен обвинител на основно јавно обвинителство започнува три месеци пред истекот на мандатот за кој се избрани.

(4)      Советот на јавни обвинители на Република Северна Македонија со одлука го определува бројот на јавните обвинители во јавните обвинителства и ја спроведува постапката за избор и разрешување на јавните обвинители.

(5)      Бројот на јавните обвинители во Основното јавно обвинителство за гонење на организиран криминал и корупција го определува Советот на јавни обвинители по предлог на јавниот обвинител на Основното јавно обвинителство за гонење на организиран криминал и корупција, во зависност од потребите, сложеноста и обемот на работа.

(6)      При изборот на јавен обвинител не смее да се врши дискриминација по однос на раса, боја на кожа, националност, етничко потекло, религија или уверување, телесна попреченост, пол, родов идентитет, сексуална ориентација, политичко уверување и било кој друг основ предвиден со закон и ратификуван меѓународен договор.

(7)      При изборот на јавен обвинител, без да се нарушат критериумите утврдени со закон, ќе се применува начелото на соодветна и правична застапеност на граѓаните кои припаѓаат на сите заедници во Република Северна Македонија.

(8)      За јавен обвинител не може да биде избрано лице кое со јавен обвинител од тоа обвинителство е во сродство во права линија или по странична линија до четврти степен или е негов брачен другар, како и до втор степен по сватовска линија.

**Член 66**

(1) Основен јавен обвинител на Основното јавно обвинителство за организиран криминал и корупција, по спроведено гласање од страна на сите јавни обвинители во Република Северна Македонија, го именува Советот на јавни обвинители.

(2) Советот на јавни обвинители го именува за основен јавен обвинител на основното јавно обвинителство за гонење на организиран криминал и корупција, кандидатот кој освоил најмногу гласови од листата на пријавени кандидати кои ги исполнуваат условите согласно со овој закон.

(3) Основен јавен обвинител на Основното јавно обвинителство за гонење на организиран криминал и корупција се избира за време од шест години, од редот на избраните јавни обвинители без право на повторен избор.

**Член 67**

(1)      За избор на основен јавен обвинител на основното јавно обвинителство за гонење на организиран криминал и корупција, Советот на јавни обвинители распишува оглас кој се објавува во „Службен весник на Република Северна Македонија“ и во најмалку две јавни гласила од кои едно е на службен јазик различен од македонскиот кој го зборуваат најмалку 20% од граѓаните на Република Северна Македонија.

(2)      По завршување на огласот, Советот на јавни обвинители изготвува листа од пријавените кандидати кои ги исполнуваат условите предвидени со овој закон.

(3)      Советот на јавни обвинители формира Комисија за спроведување на гласањето за избор на основен јавен обвинител на Основното јавно обвинителство за гонење на организиран криминал и корупција.

(4)      Постапката за гласање за избор на основен јавен обвинител на Основното јавно обвинителство за гонење на организиран криминал и корупција се спроведува согласно со одредбите од законот со кој се уредува работата на Советот на јавните обвинители.

(5) За успешни се сметаат изборите доколку на нив излегле повеќе од половината од вкупниот број на јавните обвинители.

(6) За избран се смета кандидатот кој освоил најголем број на гласови.

(7) Постапката за претставување на кандидатите подетално се уредува со правилник кој го донесува Советот на јавните обвинители.

**Член 68**

(1) За јавен обвинител во Државното обвинителство на Република Северна Македонија, во вишите јавни обвинителства и во Основното јавно обвинителство за гонење на организиран криминал и корупција,  Советот на јавни обвинители на Република Северна Македонија ќе избере лице со потврдени резултати во работата, способност за работење во сложени предмети, организациони способности за вршење на работата и способност за координација во работата, кое има стручни и професионални квалитети и кое ужива углед во вршењето на функцијата, врз основа на следниве критериуми:

1)         стручното знаење, при што се земаат предвид специјалистичките, постдипломските студии и учеството во континуираната обука;

2)         односот кон работата и навременост во извршувањето на работата како јавен обвинител;

3)         способноста за стручно решавање на правните прашања;

4)         преземањето дополнителна работа при вршење на функцијата на јавен обвинител преку учество во изготвување на прописи, менторство, едукација и слично;

5)         уживањето и чувањето на угледот на јавниот обвинител и јавното обвинителство, што се утврдува од начинот на комуникација со странките и другите органи, самостојноста, непристрасноста и доверливоста во извршувањето на функцијата на јавен обвинител и надвор од неа.

**Член 69**

(1)      Виш јавен обвинител на вишо јавно обвинителство, јавен обвинител на Основното јавно обвинителство за гонење на организиран криминал и корупција, и основен јавен обвинител на основно јавно обвинителство се избираат од редот на јавните обвинители во Република Северна Македонија, во постапка и на начин како што се врши избор на јавен обвинител во соодветното јавно обвинителство.

(2)      Јавниот обвинител на Република Северна Македонија кој нема да биде повторно именуван продолжува да ја врши функцијата на јавен обвинител во Државното обвинителство на Република Северна Македонија.

(3)      Вишиот јавен обвинител на вишо јавно обвинителство кој нема да биде повторно избран продолжува да ја врши функцијата на јавен обвинител во вишото јавно обвинителство.

(4)      Јавниот обвинител на Основното јавно обвинителство за гонење на oрганизиран криминал и корупција кој нема да биде повторно избран, Советот на јавни обвинители на Република Северна Македонија го распоредува за јавен обвинител во јавното обвинителство од кое бил избран.

(5)      Јавниот обвинител во Основното јавно обвинителство за гонење на oрганизиран криминал кој нема да биде повторно избран, Советот на јавни обвинители на Република Северна Македонија го распоредува за јавен обвинител во јавното обвинителство од кое бил избран.

(6)      Основниот јавен обвинител на основно јавно обвинителство кој нема да биде повторно избран, Советот на јавни обвинители го распоредува за јавен обвинител во јавното обвинителство од кое е избран.

**Член 70**

(1)      Јавниот обвинител пред стапувањето на функцијата јавен обвинител дава свечена изјава, која гласи:

„Изјавувам и се колнам дека во вршењето на функцијата јавен обвинител ќе го почитувам Уставот на Република Северна Македонија, законите и меѓународните договори ратификувани во согласност со Уставот, дека функцијата ќе ја вршам совесно, непристрасно и одговорно и дека ќе ги заштитувам слободите и правата на човекот и граѓанинот и интересите на другите правни субјекти“.

(2)      Кога дава свечена изјава јавниот обвинител носи тога.

(3)      Јавниот обвинител на Република Северна Македонија свечената изјава ја дава пред претседателот на Собранието на Република Северна Македонија, а јавните обвинители свечената изјава ја даваат поединечно пред Советот на јавните обвинители на Република Северна Македонија.

(4)      Свечената изјава се дава на македонски јазик и се потпишува на македонски јазик и на неговото кирилско писмо.

(5)      При давање и потпишување свечена изјава од страна на јавен обвинител припадник на заедницата кој зборува на службен јазик кој го зборуваат најмалку 20% од граѓаните, се применуваат одредбите од Законот за употребата на јазиците.

(6)      Примерок од свечената изјава му се предава на именуваниот, односно избраниот јавен обвинител.

18. ПРАВА И ОБВРСКИ НА ЈАВНИТЕ ОБВИНИТЕЛИ

**Член 71**

(1)      Јавен обвинител не може да биде притворен ниту повикан на одговорност за преземено дејствие, искажано мислење и донесување на одлука, освен ако во вршењето на функцијата јавен обвинител стори кривично дело.

(2)      Против јавен обвинител не може да се води постапка за надоместок на штета или друга постапка од страна на учесник во постапката кој е незадоволен од одлуката на јавниот обвинител.

(3)      За штетата што јавниот обвинител во вршењето на функцијата ќе им ја причини на граѓаните или на правни лица со незаконита работа е одговорна Република Северна Македонија.

(4)      Кога штетата од ставот (3) на овој член е сторена со умисла или свесна небрежност, поради која јавниот обвинител е разрешен, Република Северна Македонија по пат на тужба може да бара од јавниот обвинител враќање на износот на исплатената штета од ставот (3) на овој член во висина што ќе ја утврди судот.

**Член 72**

(1)     Јавниот обвинител може да биде едукатор или да држи предавања на Академијата за судии и јавни обвинители, да изведува настава на високо образовните институции од јавно обвинителската област и да учествува во научни и стручни проекти од таа област.

(2)     Јавен обвинител може да изведува настава на високо образовните институции од јавно обвинителската област и да учествува во научни и стручни проекти од таа област по претходно дадена согласност од Јавниот обвинител на Република Северна Македонија, а Јавниот обвинител на Република Северна Македонија по претходно дадена согласност од Советот на јавни обвинители на Република Северна Македонија.

**Член 73**

(1)      На јавен обвинител именуван или избран за член на Советот на јавни обвинители на Република Северна Македонија или за судија или обвинител во меѓународна правосудна институција, судија на Уставниот суд на Република Северна Македонија или директор или заменик - директор на Академијата за судии и јавни обвинители или член во Државната комисија за спречување на корупцијата, функцијата јавен обвинител му мирува за време на вршење на функцијата за која е именуван или избран.

(2)      Решение за мирување на функцијата јавен обвинител од ставот (1) на овој член донесува Советот на јавни обвинители на Република Северна Македонија.

(3)      По истекот на мандатот од ставот (1) на овој член за кој е именуван или избран, јавниот обвинител има право во рок од пет дена да се врати во јавното обвинителство од кое бил избран на вршење на функцијата од став 1 на овој член.

**Член 74**

Јавниот обвинител ги ужива сите права од работен однос што му припаѓаат според закон.

**Член 75**

(1)      Висината на платата, правото на регрес и другите надоместоци на јавниот обвинител се уредуваат со закон.

(2)      Платата на јавниот обвинител во време на траење на функцијата јавен обвинител не смее да се намали, освен во случај на изречена дисциплинска мерка од член 98 став (1) алиеја 2, став (2) алинеја 1 и став (3) алинеја 1 од овој закон.

(3) Со закон не може да се менуваат утврдените параметри за пресметка на плата на јавни обвинители, доколку тие водат кон намалување на номиналниот износ на платите на јавните обвинители.

**Член 76**

(1)      Кога јавниот обвинител за потребите на службата времено е упатен функцијата јавен обвинител да ја врши надвор од местото на живеење има право на надоместок за зголемени трошоци за неговото домување илинадоместок на реални трошоци за превоз со сопствено возило, но не повеќе од 15% од цената на најевтиното гориво за поминат километар.

(2)      Јавниот обвинител има право на надоместок за селидбени трошоци во случај од ставот (1) на овој член за него или за неговото семејство во случаите кога е избран или распореден во друго обвинителство.

(3)      Јавниот обвинител на Република Северна Македонија ја утврдува висината и начинот на исплатата на надоместоците од ставовите (1) и (2) на овој член.

**Член 77**

(1)      Јавниот обвинител кој нема сопствен стан во седиштето на јавното обвинителство има право на користење на соодветен службен стан.

(2)      До остварувањето на правото од ставот (1) на овој член, јавниот обвинител има право на надоместок за зголемени трошоци за неговото домување или на надоместок на фактички патни трошоци согласно одредбите од член 76.

**Член 78**

(1)      Јавниот обвинител има право и обврска на постојано стручно усовршување, за времетраење на функцијата во согласност со закон.

(2)      Од средствата за работа на јавните обвинителства задолжително се издвојуваат средства за стручно усовршување на јавните обвинители.

(3)      На јавен обвинител кој посетува постдипломски студии по право и специјалистички студии по право во државата и во странство, може да му се додели стипендија.

(4)      Средствата за стипендија се обезбедуваат од буџетот на Државното обвинителство на Република Северна Македонија.

(5)      Начинот на доделување стипендија го пропишува јавниот обвинител на Република Северна Македонија со правилник.

**Член 79**

(1)      Јавниот обвинител има легитимација која ја издава и одзема Советот на јавни обвинители на Република Северна Македонија.

(2)      Советот на јавни обвинители на Република Северна Македонија со акт ги пропишува формата и содржината на образецот на легитимацијата, начинот на нејзиното издавање и одземање.

**Член 80**

(1) Посебни права на јавниот обвинител во вршењето на функцијата се:

-   пристап до класифицирани информации по претходно добиен безбедносен сертификат за пристап и користење на класифицирани информации,

-  да има право на дозвола за носење на оружје и набавка на соодветна муниција,

-  да има посебна заштита за неговата личност, за семејството и имотот, по барање на претпоставениот јавен обвинител до полицијата во местото на живеење секогаш кога постојат сериозни причини за неговата безбедност и

- да има службена патна исправа.

(2) Кога јавен обвинител или неговото семејство се подложени на насилство или закана за насилство или се вознемирувани, прогонувани, заплашувани или принудувани на кој било начин или подложени на каков било вид на несоодветен надзор, им се гарантира и обезбедува:

-             се преземаат чекори за спречување на повторување на инцидентите и каде што е соодветно, да поднесат кривични пријави,

-             надоместок за смрт или повреда на јавниот обвинител или неговото семејство што произлегуваат од напад од страна на лице чиј мотив за нападот е поврзан со постапувањето на јавниот обвинител.

(3)      За посебните права од ставот (1) алинеи 2 и 4 на овој член поблиски прописи донесува Јавниот обвинител на Република Северна Македонија.

(4)      Посебните права од ставот (1) алинеја 3 на овој член се однесуваат и за јавен обвинител во пензија.

**Член 81**

Јавните обвинители можат да основаат здружение, заради остварување и заштита на своите интереси и унапредување на професионалниот статус.

**Член 82**

(1)      Јавниот обвинител се оддалечува од вршењето на јавнообвинителската функција за време додека се наоѓа во притвор.

(2)      Јавниот обвинител може да биде оддалечен од вршењето на јавнообвинителската функција за време додека трае кривична постапка против него или кога е поведена дисциплинска постапка.

(3)      Oдлука за оддалечување од вршењето на јавнообвинителската функција во случаите од ставовите (1) и (2) на овој член донесува Јавниот обвинител на Република Северна Македонија и таа мора да содржи образложение на причините за оддалечување од вршењето на јавнообвинителската функција.

(4)      Против одлуката од ставот (3) на овој член јавниот обвинител има право на жалба до Советот на јавни обвинители на Република Северна Македонија, во рок од осум дена од денот на приемот на одлуката.

(5)      Советот на јавните обвинители на Република Северна Македонија е должен во рок од осум дена од приемот на жалбата од ставот (4) на овој член да донесе конечна одлука.

(6) Одлуката за оддалечување се преиспитува од страна на Советот на јавните обвинители на секои три месеци.

**Член 83**

(1)      Јавниот обвинител е должен да го чува угледот на функцијата што ја врши.

(2)      Јавните обвинители и вработените во јавнообвинителската стручна служба се должни да го чуваат како тајна тоа што го дознале од странките за нивните правни и фактички односи во рамките на вршењето на службата и гарантираат за тајноста на податоците до кои јавноста нема пристап, а се однесува за податоци од личен карактер кои немаат влијание за вршењето на функцијата.

(3) Со класифицирани информации се постапува согласно закон.

(4)      Јавниот обвинител на Република Северна Македонија донесува Правилник за класифицирани информации.

**Член 84**

(1)      Функцијата јавен обвинител е неспојлива со функцијата пратеник, член на советот на општина, односно на градот Скопје, со функции во државните органи, општината и градот Скопје и со други функции утврдени со закон.

(2)      Јавниот обвинител не може да биде член на управен или надзорен одбор на трговско друштво или друго правно лице кое е основано заради стекнување на добивка.

**Член 85**

(1)      Јавниот обвинител во врска со вршењето на функцијата јавен обвинител не смее да прима подароци, ветување за подарок или да користи други погодности и олеснувања, освен протоколарните подароци согласно со закон.

(2)      Во врска со работата на јавниот обвинител, не смеат да примаат подароци, ветување за подарок или друга корист и неговиот брачен другар и другите членови на семејството, роднините и другите лица кои живеат во заедница со јавниот обвинител.

**Член 86**

Јавниот обвинител пред судовите настапува во тога, чијшто изглед и начин на носење го пропишува Јавниот обвинител на Република Северна Македонија.

19. ПРЕСТАНОК НА ФУНКЦИЈАТА И РАЗРЕШУВАЊЕ НА ЈАВНИТЕ ОБВИНИТЕЛИ

**Член 87**

(1) На Јавниот обвинител на Република Северна Македонија функцијата му престанува:

- по сопствено барање,

-   ако го изгуби државјанството на Република Северна Македонија,

-   ако трајно ја загуби способноста за вршење на функцијата јавен обвинител,

- ако ги исполни условите за старосна пензија со право на продолжување согласно со Законот за работните односи,

-   ако е избран или именуван на друга јавна функција,

-   ако е осуден со правосилна судска одлука на казна затвор во траење од најмалку шест месеци,

 - ако со правосилна судска пресуда е осуден за кривично дело против службената должност или

 - ако е разрешен од функцијата Јавен Обвинител на Република Северна Македонија.

(2) Во случаите од ставот (1) алинеи 1-7 на овој член престанокот на функцијата Јавен обвинител на Република Северна Македонија го утврдува Собранието на Република Северна Македонија.

**Член 88**

(1) На јавниот обвинител функцијата му престанува:

-        по сопствено барање,

-        ако го изгуби државјанството на Република Северна Македонија,

-        ако трајно ја загуби способноста за вршење на функцијата јавен обвинител,

-        ако ги исполни условите за старосна пензија со право на продолжување согласно со Законот за работните односи,

-        ако на негово барање и со негова согласност е избран или именуван на друга јавна функција, освен кога функцијата јавен обвинител мирува под услови утврдени со овој закон,

-        ако е осуден со правосилна судска одлука на казна затвор во траење од најмалку шест месеци,

- ако со правосилна судска пресуда е осуден за кривично дело против службената должност или

- ако е разрешен од функцијата јавен обвинител.

(2) Во случаите од ставот (1) алинеи 1-7 на овој член престанокот на функцијата јавен обвинител го утврдува Советот на јавни обвинители на Република Северна Македонија.

**Член 89**

(1) Јавниот обвинител на Република Северна Македонија се разрешува од функцијата јавен обвинител пред истекот на мандатот:

* доколку со своето постапување и однесување нанесе штета на угледот на јавното обвинителство,
* доколку не презема мерки од негова надлежност со цел ефикасно работење на јавното обвинителство,
* доколку јавното обвинителство не дава задоволителни резултати од работата или

-        ако станал член на политичка партија.

(2) Владата на Република Северна Македонија, по претходно мислење од Советот на јавните обвинители на Република Северна Македонија, до Собранието на Република Северна Македонија поднесува предлог за разрешување на Јавниот обвинител на Република Северна Македонија.

(3)     Советот на јавни обвинители на Република Северна Македонија може да поднесе иницијатива за разрешување на Јавниот обвинител на Република Северна Македонија до Владата, во која ќе ги наведе причините, околностите и фактите од кои се раководел за поднесување на иницијативата.

(4) Доколку Владата ја прифати иницијативата од Советот на јавните обвинители, ќе достави предлог за разрешување до Собранието, при што иницијативата ќе се смета за претходно мислење на Советот.

(5)      Владата на Република Северна Македонија предлогот за разрешување на Јавниот обвинител на Република Северна Македонија го доставува до Советот на јавни обвинители на Република Северна Македонија, кој е должен во рок од 15 дена од денот на приемот на предлогот, до Владата на Република Северна Македонија да достави образложено позитивно или негативно мислење во писмена форма, освен во случаите од став (3) на овој член.

(6)      На седницата на Советот на јавни обвинители на Република Северна Македонија на која се расправа по предлогот на Владата на Република Северна Македонија за разрешување на Јавниот обвинител на Република Северна Македонија не учествува Јавниот обвинител на Република Северна Македонија.

(7)      Јавниот обвинител на Република Северна Македонија има право писмено да се произнесе по предлогот од ставот (1) на овој член.

(8)      Владата на Република Северна Македонија со предлогот за разрешување задолжително го доставува до Собранието на Република Северна Македонија и мислењето од ставот (4), односно иницијативата од ставот (3) на овој член.

(9)      Јавниот обвинител на Република Северна Македонија има право да присуствува на седницата на Собранието на Република Северна Македонија и да се произнесе по предлогот на Владата на Република Северна Македонија за негово разрешување.

**Член 90**

(1) Јавниот обвинител во вршење на својата функција се разрешува:

-  поради сторена најтешка дисциплинска повреда согласно со членот 94 од овој закон,

- поради сторени најмалку три потешки или најтешки дисциплински повреди во последните 5 години, или

-  ако станал член на политичка партија.

(2) Јавниот обвинител се разрешува од својата функција согласно со основите предвидени во членот 94 од овој закон, ако повредата предизвикала тешки последици.

(3)      Предлогот за поведување на постапка за утврдување на одговорноста од ставот (1) на овој член се поднесува во рок од три месеци од денот на дознавањето, но не подолго од две години од денот на сторувањето на повредата.

(4)      Со денот на правосилноста на одлуката за разрешување на јавниот обвинител од страна на Советот на јавни обвинители на Република Северна Македонија, според основите од ставот (1) на овој член, на јавниот обвинител му престанува функцијата и правото на плата.

(5)      Јавните обвинители се разрешуваат со мнозинство гласови од вкупниот број на членови на Советот на јавни обвинители на Република Северна Македонија, на седница на која присуствуваат најмалку две третини од вкупниот број членови.

(6)      Основниот јавен обвинител на Основното јавно обвинителство за гонење на организиран криминал и корупција и јавните обвинители во Основното јавно обвинителство за гонење на организиран криминал и корупција се разрешуваат со двотретинско мнозинство од вкупниот број членови на Советот на јавни обвинители на Република Северна Македонија.

20. ДИСЦИПЛИНСКИ ПОВРЕДИ

**Член 91**

Дисциплинските повреди сторени од јавен обвинител се категоризираат на следните нивоа:

- Лесна дисциплинска повреда,

- Тешка дисциплинска повреда, и

- Најтешка дисциплинска повреда.

**Член 92**

Лесни дисциплински повреди се:

-             повреда на правилата за отсуство од работа;

-             непочитување на член 72 став (2) од овој закон;

-             непосетување на задолжителни обуки согласно Законот за Академија за судии и јавни обвинители, и

- повреда на Етичкиот кодекс на Јавни обвинители за која јавниот обвинител ќе даде предлог за водење на дисциплинска постапка.

**Член 93**

Тешки дисциплински повреди се:

-          повреда на правата на странките или сторување на тешка професионална грешка од очигледна небрежност, при што различното толкување на правото и фактите не може да претставува основа за утврдување на одговорност на јавниот обвинител;

-  полесни повреди на јавниот ред или други полесни форми на недолично однесување со кои се нарушува угледот на јавното обвинителство и угледот на јавниот обвинител;

-             неисполнување на менторски задолженија согласно Законот за Академија за судии и јавни обвинители;

-             неоправдано пропуштање на јавниот обвинител да се јави на расправа пред судот со што се предизвикани последици по конкретниот предмет;

-             непочитување на правилата за изземање во ситуации во кои јавниот обвинител знаел или требало да знае за постоење на некоја од основите за изземање предвидени со закон;

- изнесување информации или податоци за предмети со што се повредува обврската за заштита на тајноста на постапката утврдена со закон, како и во случаи кога јавноста е исклучена согласно со закон;

- прикажување неточни податоци или пропуштање да се достават релеватни податоци кога јавниот обвинител бара некакво одобрение за себе или кога бара надомест на трошоци, додаток на плата или слично;

- без оправдани причини, пропуштање да поведе постапка или пропуштање да постапува во одреден рок по кривична пријава;

- злоупотреба на јавнообвинителскиот статус со цел да се добијат одредени погодности или привилегии кои не се поврзани со конкретен предмет, и

-             без оправдани причини неземање во работа на предметите по редоследот како што се примени.

**Член 94**

Најтешки дисциплински повреди се:

-             потешка повреда на јавниот ред и мир или други посериозни форми на недолично однесување со кои се нарушува угледот на јавното обвинителство и угледот на јавниот обвинител;

-             одбивање да поднесе изјава за имотна состојба и интереси согласно со закон или ако податоците содржани во изјавата во голема мера се невистинити;

-             неовластено откривање класифицирани информации;

- повреда на правата на странките или умислено сторување на тешка професионална грешка, при што различното толкување на правото и фактите не може да претставува основа за утврдување на одговорност на јавниот обвинител;

 -  оневозможување на вршење на надзор над работењето на јавниот обвинител од страна на повисокиот јавен обвинител;

-            непостапување во предметите во пропишаните законски рокови без оправдани причини поради што дошло до значително одолговлекување на постапката, настапила застареност на кривичното гонење, или пак настапила друга сериозна последица во конкретниот предмет;

-          ако двапати последователно јавниот обвинител е оценет со негативна оценка, согласно со постапка утврдена со закон;

- непочитување на задолжителните правила за изземање во ситуации во кои јавниот обвинител знаел или требало да знае за постоење на некоја од основите за изземање предвидени со закон;

- дејствија со кои се повредува самостојноста на друг јавен обвинител или судија од страна на јавен обвинител;

-             непостапување по задолжителните општи писмени упатства на повисокиот јавен обвинител, издадени согласно со овој закон;

- преземање дејствија од страна на повисокиот јавен обвинител со кои се повредува самостојноста на јавниот обвинител загарантирана со овој закон кој постапува по конкретен предмет;

- пропуштање да се достават информации или факти релевантни за дисциплинска постапка, и

- неовластено навлегување во електронско или хартиено досие на определен тековен предмет на друг јавен обвинител.

21. ДИСЦИПЛИНСКА ПОСТАПКА

**Член 95**

(1) Постапка за утврдување на одговорност на јавните обвинители за сторена дисциплинска повреда се спроведува по службена должност, по добиено сознание за сторена повреда или по иницијатива на Советот на јавните обвинители на Република Северна Македонија, и тоа:

- со образложен предлог на Јавниот обвинител на Република Северна Македонија за сите јавни обвинители, или

- со образложен предлог на виш јавен обвинител на вишо јавно обвинителство за јавните обвинители во вишото јавно обвинителство, за основен јавен обвинител на основно јавно обвинителство и за јавни обвинители во основно јавно обвинителство.

(2) По поднесената иницијатива од страна на Советот на јавните обвинители, надлежниот јавен обвинител од ставот 1 алинеја 1 или 2 на овој член е должен во рок од 3 месеци од приемот на иницијативата да одлучи дали ќе поднесе предлог за поведување на дисциплинска постапка или ќе ја отфрли иницијативата и за тоа ќе го извести Советот.

(3) Кон предлогот за поведување на дисциплинска постапка од ставот 1 на овој член, подносителот е должен да достави докази за сторената дисциплинска повреда.

(4) Постапка за утврдување на одговорност на јавните обвинители за сторена дисциплинска повреда се поведува во рок од три месеци од денот на осознавање на сторената повреда, но не подоцна од две години од денот на сторувањето на повредата.

(5) Постапката за утврдување на одговорност на јавниот обвинител во вршење на јавнообвинителската функција ја спроведува комисија составена од пет члена или нивни заменици од кои по еден од вишите јавни обвинителства или од нивните подрачја и еден член од Државното обвинителство на Република Северна Македонија, избрани од колегиумите на Државното обвинителство на Република Северна Македонија и од вишите јавни обвинителства.

(6) Јавниот обвинител на Република Северна Македонија, јавен обвинител на Вишо јавно обвинителство и јавен обвинител на основно јавно обвинителство, како и нивните заменици, не можат да бидат членови на дисциплинската комисија

(7) Мандатот на членовите на дисциплинската комисија и нивните заменици изнесува 4 години.

(8) Мандатот на член на дисциплинската комисија или на заменик - член му престанува и пред времето за кое е избран доколку против него е поведена дисциплинска постапка согласно одредбите од овој закон или доколку му престане функцијата јавен обвинител.

(9) Мандатот на член на дисциплинската комисија или на заменик - член може да престане и од други оправдани причини на негово барање, за што одлучува колегиумот на јавното обвинителство кој што го избрал.

(10) Член или заменик член на Комисијата е должен да се изземе ако истиот се јавува како подносител на предлогот.

(11) Пред поведување на постапката, Комисијата, по приемот на предметот, а најдоцна во рок од десет дена, ќе побара од јавниот обвинител против кого е поднесен предлогот за поведување на постапката во рок од пет дена по приемот на известувањето писмено да се изјасни за наводите во предлогот.

(12) Ако Комисијата оцени дека не постои основано сомнение за сторена дисциплинска повреда од страна на јавниот обвинител, во рок од 30 дена по писменото изјаснување на јавниот обвинител или по истекот на рокот во кој јавниот обвинител не се изјаснил, ќе донесе решение за запирање на постапката со кое ќе се констатира дека не се поведува постапка, на кое предлагачот има право на жалба до Советот на јавните обвинители во рок од 8 дена од приемот на решението.

(13) Советот на јавните обвинители е должен да одлучи по жалбата во рок од 30 дена, при што може да го потврди или да го укине решението и предметот го враќа на Комисијата.

(14) Ако Комисијата оцени дека предлогот е основан, во рок од 30 дена по писменото изјаснување на јавниот обвинител или по истекот на рокот во кој јавниот обвинител не се изјаснил, ќе донесе решение за поведување на дисциплинска постапка.

(15) На расправата пред дисциплинската комисија се поканува претставник од Здружението на јавните обвинители.

(16) Комисијата е должна да ја заврши дисциплинската постапка во рок од шест месеци, а по исклучок, во посложените случаи, во рок од девет месеци од денот на поведувањето на постапката.

(17) Во секој случај, јавниот обвинител не може да одговора за дисциплинска повреда по истекот на четири години од денот на сторувањето на дисциплинската повреда.

(18) Јавниот обвинител против кого се води дисциплинска постапка има право да биде сослушан пред Комисијата во присуство на бранител, како и да предлага докази во своја корист.

(19) Ако Комисијата со мнозинство гласови од вкупниот број на членови утврди дека е сторена дисциплинска повреда, ќе донесе решение и ќе изрече една или повеќе од пропишаните дисциплински мерки за соодветната категорија на дисциплинска повреда од овој закон.

(20) При спроведување на гласањето за видот на дисциплинска мерка, членовите на Комисијата гласаат почнувајќи од потешките кон полесните дисциплински мерки.

(21) Со донесување на одлука за изрекување на дисциплинска мерка, гласањето се прекинува.

(22)  Доколку по гласањето за секоја од дисциплинските мерки, за ниедна не е донесена одлука со мнозинство од вкупниот број членови на Комисијата, гласањето не се повторува и се изрекува најблагата дисциплинска мерка за соодветната категорија на дисциплинска повреда.

(23) Против одлуката за утврдување на дисциплинска повреда, јавниот обвинител против кој се води постапката има право на жалба во рок од осум дена од приемот на одлуката.

(24) Доколку на јавниот обвинител против кого се води дисциплинската постапка му престане функцијата по негово барање, постапката ќе се доврши со одлука во поглед на неговата одговорност, а без изрекување на дисциплинска мерка.

**Член 96**

(1) Комисијата изрекува една или повеќе дисциплински мерки од членот 98 согласно категоријата на дисциплинската повреда од овој закон.

 (2) Против решението на Комисијата, јавниот обвинител против кого се води постапката има право на жалба до Советот на јавни обвинители на Република Северна Македонија во рок од осум дена по приемот на решението со кое се утврдува одговорност за сторена дисциплинска повреда и е изречена дисциплинска мерка.

(3) Советот на јавни обвинители е должен да одлучи по жалбата во рок од три месеци по приемот на предметот, при што може да ја укине, преиначи или потврди одлуката на комисијата.

(4)      Правилникот за начинот на избор на членови на дисциплинската комисија и за начинот на спроведување на постапката за утврдување на дисциплинска одговорност на јавниот обвинител, по предлог на Јавниот обвинител на Република Северна Македонија, го донесува Советот на јавните обвинители на Република Северна Македонија.

**Член 97**

(1) Доколку мнозинството членови на комисијата сметаат дека утврдената најтешка дисциплинска повреда предизвикала штетни последици согласно член 94 став (2) од овој закон, Комисијата ќе донесе одлука со која ќе утврди дека е сторена дисциплинската поведа и ќе му предложи на Советот разрешување на јавниот обвинител.

(2) Одлуката за утврдена дисциплинска повреда со предлогот за разрешување се доставува до Советот, до подносителот и до јавниот обвинител против кого се води постапката.

(3) Доколку Советот ја потврди одлуката за утврдена одговорност, а го одбие предлогот за разрешување, на јавниот обвинител ќе му изрече дисциплинска мерка за соодветната категорија на дисциплинска повреда.

(4) Против одлуката на Советот на јавни обвинители на Република Северна Македонија со која се разрешува од функцијата, јавниот обвинител има право да поведе управен спор.

22. ДИСЦИПЛИНСКИ МЕРКИ

**Член 98**

(1) За утврдена лесна дисциплинска повреда, на јавен обвинител може да се изрече една или повеќе од наведените дисциплински мерки:

-        писмена опомена;

-        намалување на платата до 10% од износот на месечната плата на јавниот обвинител во траење од еден до шест месеци;

- забрана за вршење на менторски активности во времетраење до шест месеци;

- забрана да биде едукатор или да држи предавања на Академијата за судии и јавни обвинители во времетраење до шест месеци.

(2) За утврдена тешка дисциплинска повреда на јавен обвинител, може да се изрече една или повеќе од наведените дисциплински мерки:

- намалување на платата од 10% до 20% од висината на месечната плата на јавниот обвинител во траење од еден до шест месеци;

- забрана за унапредување во период од една до три години;

- забрана за вршење на менторски активности во времетраење до една година;

- забрана да биде едукатор или да држи предавања на Академијата за судии и јавни обвинители во времетраење до една година.

(3) За утврдена најтешка дисциплинска повреда на јавен обвинител може да се изрече една или повеќе од наведените дисциплински мерки:

- намалување на платата од 20% до 30% од висината на месечната плата на јавниот обвинител во траење од еден до шест месеци,

- забрана за унапредување во период од три до пет години,

- забрана за вршење на менторски активности во времетраење до две години,

- забрана да биде едукатор или да држи предавања на Академијата за судии и јавни обвинители во времетраење до две години.

**Член 99**

(1) Евиденција за изречени дисциплински мерки од член 98 од овој закон води Државното обвинителство на Република Северна Македонија.

(2) Изречената дисциплинска мерка се брише од евиденција:

- ако во рок од една година од денот на истекот на времето за кое е изречена дисциплинската мерка за лесна дисциплинска повреда не му биде изречена друга дисциплинска мерка;

- ако во рок од две години од денот на истекот на времето за кое е изречена дисциплинската мерка за тешка дисциплинска повреда не му биде изречена друга дисциплинска мерка и

- ако во рок од три години од денот на истекот на времето за кое е изречена дисциплинската мерка за најтешка дисциплинска повреда не му биде изречена друга дисциплинска мерка.

(3) Државното обвинителство на Република Северна Македонија со правилник ја уредува содржината, формата и начинот на бришење на евиденцијата за изречени дисциплински мерки.

23. ЈАВНООБВИНИТЕЛСКИ СОВЕТНИЦИ И СОРАБОТНИЦИ

**Член 100**

(1)      Во Јавното обвинителство за вршење на стручни работи поврзани со вршење на јавнообвинителската функција има самостојни јавнообвинителски советници, виши јавнообвинителски советници, јавнообвинителски советници, виши стручни јавнообвинителски соработници, стручни јавнообвинителски соработници и помлади јавнообвинителски соработници со стекнати најмалку 300 кредити според ЕКТС или завршен VII/1 правни науки и ги исполнуваат општите услови определени со закон за засновање на работен однос.

(2)      Оценка за нивната работа дава јавниот обвинител на јавното обвинителство во кое имаат засновано работен однос.

(3)      Во Државното обвинителство на Република Северна Македонија има самостојни јавнообвинителски советници кои покрај општите услови од ставот (1) на овој член, потребно е да имаат најмалку осум години работно искуство на правни работи по положен правосуден испит, виши јавнообвинителски советници,  кои покрај општите услови од ставот (1) на овој член, потребно е да имаат најмалку шест години работно искуство на правни работи по положен правосуден испит, јавнообвинителски советници, кои покрај општите услови од ставот (1) на овој член, потребно е да имаат најмалку четири години работно искуство на правни работи по положен правосуден испит и виши стручни јавнообвинителски соработници, кои покрај општите услови од ставот (1) на овој член, потребно е да имаат најмалку две години работно искуство на правни работи по положен правосуден испит.

(4)      Во вишите јавни обвинителства, основното јавно обвинителство за гонење на организиран криминал и корупција има самостојни јавнообвинителски советници кои покрај општите услови од ставот (1) на овој член, потребно е да имаат најмалку осум години работно искуство на правни работи по положен правосуден испит, виши јавнообвинителски советници,  кои покрај општите услови од ставот (1) на овој член, потребно е да имаат најмалку шест години работно искуство на правни работи по положен правосуден испит, јавнообвинителски советници, кои покрај општите услови од ставот (1) на овој член, потребно е да имаат најмалку четири години работно искуство на правни работи по положен правосуден испит, виши стручни јавнообвинителски соработници, кои покрај општите услови од ставот (1) на овој член, потребно е да имаат најмалку две години работно искуство на правни работи по положен правосуден испит и стручни јавнообвинителски соработници кои покрај општите услови од ставот (1) на овој член, потребно е да имаат положен правосуден испит.

(5)      Во основните јавни обвинителства има виши јавнообвинителски советници,  кои покрај општите услови од ставот (1) на овој член, потребно е да имаат најмалку пет години работно искуство на правни работи по положен правосуден испит, јавнообвинителски советници, кои покрај општите услови од ставот (1) на овој член, потребно е да имаат најмалку четири години работно искуство на правни работи по положен правосуден испит, виши стручни јавнообвинителски соработници, кои покрај општите услови од ставот (1) на овој член, потребно е да имаат најмалку две години работно искуство на правни работи по положен правосуден испит, стручни јавнообвинителски соработници кои покрај општите услови од ставот (1) на овој член, потребно е да имаат положен правосуден испит и помлади јавнообвинителски соработници.

**Член 101**

(1)      Правилник за систематизација на работните места на јавнообвинителски советници и соработници, како и одлука за нивниот број, донесува Јавниот обвинител на Република Северна Македонија, освен во случаите во ставот (2) на овој член.

(2)      Правилник за систематизација на работните места на јавнообвинителските советници и соработници, како и одлука за нивниот број во Основното јавно обвинителство за гонење на организиран криминал и корупција, донесува основниот јавен обвинител на Основното јавно обвинителство за гонење на организиран криминал и корупција.

24. ЈАВНООБВИНИТЕЛСКИ СЛУЖБЕНИЦИ

**Член 102**

Правата, должностите и одговорностите, како и системот на плати и надоместоци на плати на јавнообвинителските службеници се уредуваат со закон.

**Член 103**

(1)      Правилник за систематизација на работните места на јавнообвинителски службеници, како и одлука за нивниот број, донесува Јавниот обвинител на Република Северна Македонија.

(2)      Правилник за систематизација на работните места на јавнообвинителските службеници, како и одлука за нивниот број за Основното јавно обвинителство за гонење на организиран криминал и корупција донесува јавниот обвинител на Република Северна Македонија по предлог на основниот јавен обвинител на Основното јавно обвинителство за гонење на организиран криминал и корупција.

25. СРЕДСТВА ЗА РАБОТА

**Член 104**

(1)      Средствата за работа на јавното обвинителство се обезбедуваат од Буџетот на

Република Северна Македонија.

(2)      Средствата за работа на јавните обвинителства се обезбедуваат во Буџетот на Република Северна Македонија преку буџетскиот корисник - Јавно обвинителство на Република Северна Македонија.

(3)      Средства за работење на Основното јавно обвинителство за гонење на организиран криминал и корупција се обезбедуваат од Буџетот на Република Северна Македонија преку буџетскиот корисник - Јавно обвинителство на Република Северна Македонија.

(4) Јавното обвинителство може да обезбедува средства и од други извори на финансирање, согласно со закон.

**Член 105**

(1) Државното обвинителство на Република Северна Македонија самостојно го утврдува и располага со буџетот и одлучува за користењето, распределбата, намената и прераспределбата на средствата.

(2)      Врз основа на фискалната политика и главните категории за проценетите приходи и расходи, висината на средствата за работа на јавното обвинителство изнесува најмалку 0,5% од Буџетот на Република Северна Македонија за тековната година.

(3)      Висината на средствата за работа на јавното обвинителство од членот 104 од овој закон се утврдува врз основа на предлог на Јавниот обвинител на Република Северна Македонија кој го доставува до Министерството за финансии.

(4) Средствата од овој став се утврдуваат врз основа на фискалната политика и главните категории за проценетите приходи и расходи и буџетскиот циркулар утврден од Владата на Република Северна Македонија за наредната буџетска година и внатрешните критериуми и методологија утврдени од Јавниот обвинител на Република Северна Македонија.

(5)      Предлогот за обезбедување на средства за работа од членот 104 од овој закон содржи процена за редовните и вонредните работи кои ги врши јавното обвинителство, потребниот број на јавни обвинители и јавнообвинителски службеници, како и други показатели кои се битни за утврдување на предлогот за утврдување на износот на средства потребни за работа на јавното обвинителство.

(6)      Доколку предлогот од ставот (3) на овој член изнесува повеќе од висината утврдена во ставот (2) од овој член, министерот за финансии задолжително го усогласува делот на средствата за финансирање на јавното обвинителство со Јавниот обвинител на Република Северна Македонија.

(7) Доколку не се постигне согласност, Министерството за финансии подготвува образложен извештај кој го доставува до Владата на Република Северна Македонија и до Државното обвинителство на Република Северна Македонија..

(8) Јавното обвинителство има право да се произнесе по извештајот и одговорот го доставува до Министерството за финансии и Владата.

(9)      Јавниот обвинител на Република Северна Македонија учествува на седницата на Владата на Република Северна Македонија кога се усвојува предлогот на Буџетот на Република Северна Македонија и пред работните тела и на седницата на Собранието на Република Северна Македонија кога се донесува Буџетот на Република Северна Македонија.

**Член 106**

(1)      Висината на средствата за работа на Основното јавно обвинителство за гонење на организиран криминал и корупција се утврдува врз основа на предлог на јавниот обвинител на Основното јавно обвинителство за гонење на организиран криминал и корупција кој го доставува до Јавниот обвинител на Република Северна Македонија.

(2)      Јавниот обвинител на Република Македонија по предлог на основниот јавен обвинител на Основното јавно обвинителство за гонење на организиран криминал и корупција може да поднесе дополнителни барања за финансирање на зголемени активности во работата.

(3)      Платата на основниот јавен обвинител на Основното јавно обвинителство за гонење на организиран криминал и корупција е 5% помала од платата на Јавниот обвинител на Република Северна Македонија.

(4)      Платата на јавните обвинители во Основното јавно обвинителство за гонење на организиран криминал и корупција се определува во висина на плата на јавен обвинител на вишо јавно обвинителство.

**Член 107**

(1)      Платите и додатоците на плата на јавните обвинители се уредуваат со закон.

(2)      Право на додаток на плата од ставот (1) на овој член има и истражител во истражен центар.

(3) Додатокот од ставот (2) на овој член, врз основа на предлог на јавниот обвинител кој раководи со истражниот центар, се исплаќа од буџетот на органот на правосудна полиција од каде истражителот остварува право на плата.

**Член 108**

Државното обвинителство на Република Северна Македонија врши распределба на средствата одобрени на буџетскиот корисник - Јавно обвинителство на Република Северна Македонија по обвинителства, годишно и месечно, врз основа на мерила и критериуми.

**Член 109**

Платите и другите надоместоци на јавнообвинителските службеници и другите вработени во јавното обвинителство, се определуваат со закон и колективен договор.

**Член 110**

(1) Просторните услови, материјалните средства, опремата и другите услови за работа на јавните обвинителства задолжително ги обезбедува Владата на Република Северна Македонија.

(2) Јавниот Обвинител на Република Северна Македонија до Владата заедно со предлог - буџетот доставува и Годишен план за изградба, реконструкција, одржување на објектите и опремувањето на јавните обвинителства за следната година со финансиски импикации.

(3) Средствата за реализација на Годишниот план од став (2) на овој член ги обезбедува Владата задолжително и истите не се составен дел од годишниот буџет предвидени во член 105 став (2).

(4)      За реализацијата на Годишниот план од ставот (2) на овој член се грижи Државното обвинителство на Република Северна Македонија, по одобрување на средствата од став (3) на овој член.

**Член 111**

(1) Во Јавните обвинителства се формира информатички систем како дел од единствениот информатички центар со база на податоци за правосудните органи во Република Северна Македонија.

(2) Државното обвинителство на Република Северна Македонија се грижи за одржувањето на единствената методолошка и технолошка основа на информатичкиот систем на јавните обвинителства.

(3)      Распределбата на предметите во јавното обвинителство се врши преку систем за електронска распределба на предметите.

(4)      Начинот на распределбата на предметите и надзорот над функционирањето на системот се уредува со подзаконски акт кој го донесува Јавниот обвинител на Република Северна Македонија.

26. ПРЕОДНИ И ЗАВРШНИ ОДРЕДБИ

**Член 112**

(1)      Јавните обвинители на јавните обвинителства и јавните обвинители во јавните обвинителства продолжуваат да ја вршат својата функција до завршување на мандатот за кој се избрани.

(2)      Постапките кои се започнати до влегувањето на сила на овој закон ќе продолжат согласно со одредбите од Законот за јавното обвинителство („Службен весник на Република Северна Македонија“ број 42/20).

**Член 113**

(1)      Јавниот обвинител на Република Северна Македонија во рок од 90 дена од денот на влегувањето во сила на овој закон ќе ги донесе подзаконските акти предвидени со овој закон.

(2)      Советот на јавните обвинители на Република Северна Македонија во рок од 90 дена од денот на влегувањето во сила на овој закон ќе ги донесе подзаконските акти предвидени со овој закон.

(3)      До влегувањето во сила на подзаконските акти од ставовите (1) и (2) на овој член ќе се применуваат подзаконските акти донесени пред денот на влегувањето во сила на овој закон.

**Член 114**

Со денот на започнување на примена на овој закон престанува да важи Законот за јавното обвинителство („Службен весник на Република Северна Македонија“ број 42/20).

**Член 115**

Овој закон влегува во сила осмиот ден од денот на објавувањето во „Службен весник на Република Северна Македонија“, а ќе започне да се применува од 01.01.2026 година.